text: ঘর থেকে বের হবেন না, বিশেষ প্রয়োজনে পুলিশ পাশ: আইজিপি - শেয়ারবাজারনিউজ.কম
  ঘর থেকে বের হবেন না, বিশেষ প্রয়োজনে পুলিশ পাশ: আইজিপি
  জাতীয় ডেস্ক: পুলিশের মহাপরিদর্শক (আইজিপি) ড. বেনজীর আহমেদ বলেছেন, সর্বাত্মক লকডাউনের মধ্যে কেউ ঘর থেকে বের হবেন না। আর যার অতি জরুরি প্রয়োজন, ঘর থেকে বের না হলে চলবে না এমন ব্যক্তিদের জন্য বিশেষ প্রয়োজনে পুলিশ পাস দেবে। এ জন্য অনলাইনে আবেদন করলেই যাচাই-বাছাই শেষে যেকোনো ব্যক্তি এ পাস পেতে পারেন।
  আজ মঙ্গলবার সকালে রাজারবাগ পুলিশ লাইন্সে এক অনুষ্ঠানে প্রধান অতিথির বক্তব্যে তিনি একথা বলেন।
  পুলিশ মুভমেন্ট পাস অ্যাপস এর উদ্বোধনী অনুষ্ঠানে পুলিশ প্রধান বলেন, 'সরকার আগামী ১৪ থেকে ২১ এপ্রিল পর্যন্ত সারা দেশে লকডাউন ঘোষণা করেছে। এই সময় বেশ কিছু বিধিনিষেধও আরোপ করেছে। যেগুলো বাস্তবায়নে পুলিশ সার্বক্ষণিক কাজ করবে। এ জন্য সবার সহযোগিতাও দরকার। করোনা সংক্রমণ যে পরিস্থিতির দিকে যাচ্ছে তাতে করে সব ধরনের মুভমেন্ট বন্ধ করে দেওয়া ছাড়া আর কোনো উপায় নেই। আর এ কারণে আমরা যে যেখানে আছি ঠিক সেখানেই থাকব। প্রয়োজন ছাড়া ঘর থেকে বের হবো না।'
  তিনি বলেন, 'জনগণের কথা চিন্তা করেই এই অ্যাপসটি চালু করা হয়েছে। যেমন কেউ কাঁচাবাজারে যাবেন, হাসপাতালে অসুস্থ রোগীকে নেওয়া, মৃত ব্যক্তির দাফন, জরুরি সেবাসহ বিভিন্ন খাতের ব্যক্তিরা এ সময় প্রয়োজনেই বের হতে চান। মূলত এসব বিষয় মাথায় রেখেই পুলিশ এ অ্যাপটি চালু করেছে। অ্যাপসটি কোনো আইন নয়, মূলত মানুষের চলাচল নিয়ন্ত্রণ, আরও সহজে হবে।'
  সাংবাদিকদের এক প্রশ্নের উত্তরে তিনি বেলেন, 'কেউ মিথ্যা তথ্য দিয়ে এই পাস নিতে পারবেন না। আমরা সেভাবেই নির্দেশনা দিয়েছি। পাশাপাশি এক বাড়িতে একজন, একটি গাড়ির জন্য একটি পাস দেওয়া হবে। একাধিক ব্যক্তি বা একাধিক গাড়ির জন্য কোনো পাস দেওয়া হবে না।'
  আইজিপি বলেন, 'দেশের বিভিন্ন থানাগুলো যে নিরাপত্তা জোরদার করা হয়েছে তা নিয়মিত কাজের অংশ। আপনারা দেখেছেন, বেশ কিছু জায়গায় থানা ও ফাঁড়িতে হামলা হয়েছে। এ বিষয়টিও আমরা গুরুত্ব দিয়ে দেখছি।'